ས་ཡོད་པ་དང་།རྩ་སྟོང་པ་ནས་རྣམ་པར་ཤེས་པ་འགྱུ་བ་རྣམས་ཀྱི་རྒྱུ
ལས་བྱུང་སྟེ།དབྱིངས་འདི་རྣམས་མིག་མེད་ན་མི་འབྱུང་སྟེ།འདི་རྣམས་རིག་པ་ལ་བརྟེན་ནས་སྣང་བས་གཞལ་ཡས་ཁང་དུའང་བཤད་དོ།།རིག་པ་དང་འདི་གཉིས་ངོ་མ་ཤེས་ན།གདམས་ངག་གི་ཁྱད་མི་ཤེས་ཏེ།

གསང་སྐོར་མན་ཆད་རིག་པའི་སྐད་ཡོད་ཀྱང་།དབྱིངས་མེད་པ་ངོ་སྤྱོད་མི་ཤེས་སོ།།རིག་པའི་བཤད་པ་རྣམས་དབྱིངས་ཀྱི་སྟོང་གཟུགས་ལ་སྦྱོར་ཏེ།འདི་ནི་འཁྲུལ་ཏེ་ནོར་བུ་བཻ་ཌཱུརྱའི་ཡོན་ཏན་འཆིང་བུ་ལ་སྤར་བ་དང་།།
མཚུངས་སོ།།དབྱིངས་ཀྱི་སྣང་བ་འཕེལ་བརྐྱང་ལ་གཏད་ཅིང་བསྒོམས་ཀྱང་།རིག་པ་དང་ཤེས་རབ་རང་བྱུང་གི་སྒྲོན་མ་མེད་ན་ཁམས་གསུམ་ལས་གཏན་མི་ཐར་རོ།།འདི་ནས་འབྲས་བུའི་སྐབས་ན།ཕྱི་ལྟ་མིའི།
འབྲས་བུ་མཐར་ཐུག།ནང་གི་འོད་གསལ་ལྷ་རྣམས་སོ།།ཞེས་པ་དང་།ཡང་འགྲེལ་པ་ནས་མི་འགྱུར་བའི་ལུས་རྙེད་པར་བྱེད་པ་ལ།སྣང་བ་འཕེལ་བ་འབའ་ཞིག་ལ་བལྟས་ན་བསམ་གཏན་གྱི་ལྷའི་སྐྱེ་གནས
ལས་མི་གྲོལ་བའི་ཕྱིར་ན་ཆོས་ཉིད་ཟད་པའི་སྣང་བ་ལ་ཅི་ཡང་མ་གྲུབ་པར་གཏན་ལ་དབབ་བོ།།ཞེས་གསུངས་སོ།།སྦྱོར་དྲུག་པས་ཀྱང་རེ་ཁ་འདི་མ་ཤེས་པས།སྟོང་གཟུགས་ཀྱི་ལྷ་མཐོང་བ་ལ་མཆོག་འཛིན་བྱེད་པ་འཁྲུལ་
ཏེ།འདི་རྣམས་ཀྱི་དབྱེ་བ་དང་བཤད་པ་རྒྱུད་བཅུ་བདུན་དང་དུས་འཁོར་ལས་གསུངས་པ་མང་ཡང་འཕྲོས་པ་ཆོག་གོ།།མདོས་ན་རིག་པ་ནི་ཡུལ་ཡེ་ཤེས་རང་བྱུང་གི་སྒྲོན་མ་ནི་ཡུལ་ཅན་གྱི་ཡེ་ཤེས་ཏེ།དེ་གཉིས་རྣམ་པར།།
དག་པར་ངོ་སྤྱོད་ཅིང་།ཉམས་སུ་ལེན་པ་ནི་གནད་ཡིན་ནོ།།འདི་ལ་རྒྱུ་རྐྱེན་མེད་དོ་ཞེས་བཤད་པ་ནི།དེ་གཉིས་ཀྱི་ངོ་བོ་ཡིན་གྱི་དབྱིངས་ཀྱི་སྣང་བ་དང་།འཁྲུལ་པའི་རྟོག་པ་མཚན་ཉིད་འཛིན་པ་ལ་རྒྱུ་རྐྱེན་མཐོང་བཞིན།

དུ་མེད་པར་བྱས་ན་ནོར་བར་འགྱུར་རོ།།།དབྱིངས་ཀྱི་སྣང་བ་འབྱུང་བའི་རྒྱུ་རྐྱེན་སྣང་ལུགས་ཡེ་ཤེས་ལྔ་ལ་སྦྱར་བ་ནི།སློབ་དཔོན་ཆེན་པོ་འཇམ་དཔལ་བཤེས་གཉེན་གྱིས་རྒྱ་མཚོ་ཨར་གཏད
དུ་རྒྱ་ཆེར་གསུངས་སོ།།།གཉིས་པ་འཁྲུལ་མ་འཁྲུལ་སྔར་ཞོར་ལ་བཤད་ཀྱང་འདིར་ཡང་ཅུང་ཟད་བསྟན་པར་བྱས་ཏེ།མཚན་ཉིད་འཛིན་པའི་རིག་པ་ལ།མཚན་ཉིད་ཡོད་ཕྱིར་འདོད་པ་དང་།ཡུལ་ཅན་དུ་བདེན།།
རྟོག་གིས་བཅིངས་པ་དེ་འཁྲུལ་པ་ཡིན་ཏེ།དེ་ལྟར་མེད་པའི་ཕྱིར་རོ།།མཚན་ཉིད་འཛིན་པ་ཤེས་རབ་རང་བྱུང་གི་སྒྲོན་མ་ནི་ཡུལ་ཐམས་ཅད་དབྱིངས་དང་རིག་པ་སྣང་ལ་རང་བཞིན་མེད་པ་ཉིད་དང་།ཡུལ་ཅན་གཉིས་འཛིན
གྱི་རྟོག་པ་རང་སར་དག་པས།ཟུང་འཇུག་དག་པའི་རང་བཞིན་དུ་སོང་བ་ནི་མ་འཁྲུལ་པ་ཡིན་ཏེ།འདི་ཉིད་ནས།སྤྲུལ་སྐུའི་ཡེ་ཤེས་རྣམ་པ་གཉིས།།ཤེས་བྱ་ཅི་ལྟའི་གནས་ལུགས་ཤེས།།ཇི་སྙེད་ཅིག་ཅེས་དོན
རྣམས་ཤེས།།ཞེས་འབྱུང་བའི་དོན་ཡིན་ནོ།།གཞི་འཛིན་པའི་རིག་པ་ནི།རྟོག་པ་ཉོན་མོངས་དང་བཅས་པའི་དུས་ན་འབྲུལ་པ་ཡིན་ལ།དེ་རྣམས་ཀྱི་འཁྲུལ་རྐྱེན་བྲལ་བ་ནི་མ་འཁྲུལ་པ་ཡིན་ནོ།།དོན་ལ་འདི་
ཀུན་གཞི་ཞེས་བྱའོ།།དེ་ཡང་རང་གི་ལུས་ལ་གནས་པའི་དུས་ན་ཤེས་པ་ཐམས་ཅད་བསྐྱེད་ཅིང་རང་གསལ་ཙམ་དུ་གནས་པའོ།།ཞེས་སོ།།གཞིར་གནས་ནི།སྒྲིབ་བྱེད་ཀྱི་རྐྱེན་དང་མ་བྲལ་བའི་དུས་ན་འཁྲུལ་པ།

ཡིན་ལ།དེའི་ངོ་བོ་ནི་མ་འཁྲུལ་པའི་རང་བཞིན་དུ་གནས་སོ།།དེ་ནི་ངོ་བོ་ཀ་དག་གི་གནས་ལུགས་ཏེ་ཡེ་ཤེས་གསུམ་ལྡན་དུ་ཡོད་དེ།ཆ་ཡིས་མ་བསྐོས་པའི་རིག་པ་ཐམས་ཅད་མཁྱེན་པའི་ཡེ་ཤེས་ཀྱི་ངོ་བོར་བཞུགས
པ་སྟེ།ཡེ་ཤེས་དེ་ཡང་ཕྲ་བའི་ཡེ་ཤེས་སུ་གནས་སོ།།ཞེས་སོ།།ལྷག་མཐོང་གི་རིག་པ་ལུ་གུ་རྒྱུད་ནི།རང་གི་རིག་པ་ཉིད་ཀྱིས་རང་ངོ་ཡེ་ཤེས་ཀྱི་སྐུར་མ་ཤེས་ནས་ཕྱི་རུ་རྟོག་པ་དང་།འོད་ཟེར་དབྱིབས་དང་ཁ་དོག
ལ་སོགས་པ་ལ་དོན་མེད་པའི་འགྲོ་བ་རིགས་དྲུག་གི་ཡུལ་དང་།ཡུལ་ཅན་དུ་བཟུང་ནས་བླང་དོར་བྱ་རྒྱུ་དང་།བྱས་པར་འདོད་པ་འཁྲུལ་ལ།དེ་ཉིད་རང་གི་རིག་པ་རང་སྣང་རང་གྲོལ་དུ་གོམས་པ་ནི་མ་འཁྲུལ་བ་ཞེས་བྱའོ།།
ཐོད་རྒལ་གྱི་རིག་པ་ལ།ཉམས་སུ་བླངས་ནས་ཚད་དུ་ཕྱིན་པའི་མིང་ཡིན་པས་འཁྲུལ་པ་ཟད་པ་འབྲས་བུའི་གནས་ལུགས་མ་འཁྲུལ་པ་ཡིན་ཏེ།དེ་ཡང་ཆོས་བོར་བ་ཅེས་བྱ།ཆོས་ཟད་པ་ཞེས་བྱ།ཆོས་ལས་འདས་པ
ཞེས་བྱ།ཆོས་ལས་གྲོལ་བ་ཞེས་བྱ།ཞེས་བྱུང་ངོ་།།འོན་ཀྱང་ཡུལ་དང་ཡུལ་ཅན་གཉིས་ཀ་བདེན་པར་ཡོད་པའི་རྟོག་པ་དང་མི་བདེན་པ་གཉིས་ཀའི་རྟོག་པ་བྱུང་ན་ད་ལྟ་འཁྲུལ་པའི་རིག་པས་བསླད་པ་ཡིན་ནོ།།
གསུམ་པ་ཉམས་ལེན་དུ་འགྲོ་བའི་དོན་ནི།དབྱིངས་རིག་མཐོང་བའི་རིག་པ་མངོན་སུམ་གྱི་དུས་ན་སྣང་སྟོང་དབྱེར་མེད་ངོ་བོའི་འདུག་ཚུལ་དེ་ལ་མཚན་ཉིད་འཛིན་པའི་རིག་པས་བརྟགས་ཀྱང་།ཐམས་ཅད་དང་མཐུན་ལ་ཐམས།།

ཅད་མ་ཡིན་པར་སྣང་ཞིང་།སེམས་དང་ཡེ་ཤེས་རང་བཞིན་གཅིག་པ་དང་ཐ་དད་དུ་བསྟན་དུ་མེད་པ་ནི་དོན་དམ་དང་ཀུན་རྫོབ་ཀྱི་གནས་ལུགས་ཐམས་ཅད་འདུས་པར་ཐག་ཆོད་པ་ལྟ་བ།
དེ་ལ་ཉམས་ལེན་སྐད་ཅིག་ཀྱང་མ་བྲལ་བ་དགོས།བྲལ་ན་སྐྱེད་མེད་པར་དབང་པོའི་མངོན་སུམ་དུ་མཐོང་བས་བརྩོན་འགྲུས་ཤུགས་ལ་འབྱུང་བ་བསྒོམ་པ།དེ་ལ་འདུ་འབྲལ་མེད་པར་སྤྱོད་ན་སྐུ་དང་ཞིང་ཁམས་རྡུལ་ཕྲ
རབ་ཀྱི་གྲངས་སྣང་ཞིང་།ཐེག་ཆེན་གྱི་ཆོས་སྒྲ་ཐོས་ལ་སྒོ་ལྔ་མ་འགགས་ཀྱང་འདོད་པའི་རྟོག་པ་མེད་ཅིང་།ཡིད་ལ་དེ་རྣམས་ཀྱི་རྣམ་པ་དང་འདོད་པ་དང་གཟུགས་མེད་ཀྱི་རྟོག་པ་འཁྲུལ་པར་ཤེས་ནས་རྒྱུ་འབྲས་མཁྱེན
པའི་ཤེས་རབ་སྐྱེ་ཞིང་མི་དགེ་བ་བཅུའི་སེམས་སྐད་ཅིང་ཀྱང་མི་འགྲུབས་ན་སྤྱོད་པ་ཞེས་བྱ་ལ།།འབྲས་བུ་རང་སེམས་ཡེ་ཤེས་དང་འབྲེལ་བར་མངོན་དུ་འགྱུར་བའི་ཕྱིར།ཉམས་གོང་འཕེལ་ཞེས་བཤད་ལ།རིག་པ
ཆེཚད་ལ་ཕེབས་པའི་ཚེ།གསལ་སྡང་གི་ཆ་སྟོང་གསུམ་གང་བ་བལྟས་ཀྱང་ཁྱབ་པ་གཉིས་འཛིན་གྱི་འཁྲུལ་པ་ནུབ་ཅིང་།གང་འདོད་པའི་དབང་འབྱོར་ཐོབ་ནས་སེམས་ཅན་ཐམས་ཅད་ཀྱི་དོན་ནུས་ཤིང་།ཆོས
ཐམས་ཅད་ཟད་པའི་དུས་ན་གཉིས་འཛིན་གྱི་བག་ཆགས་ཐམས་ཅད་དང་བྲལ་བ་ནི།དུས་གསུམ་གྱི་བདེ་བར་གཤེགས་པ་ཐམས་ཅད་ཀྱི་དགོངས་པ་ཡིན་ན་ཉམས་ལེན་དེ་ལས་མཆོག་མེད་དོ།།དེའི་རྒྱུ་མཚོན་གྱིས

རྣམ་པ་འདི་ཉམས་སུ་ལེན་པའི་ལུས་གནད་ལྟ་སྟངས་རྣམས་ནི་དང་པོའི་རྐྱེན་ཙམ་ཡིན་ནོ།།ངོ་བོ་གནད་དུ་བསྟན་པ་ནི།འདི་ལྟར་གསུངས་ཏེ།དབྱིངས་ལ་བསྟན་པའི་ཕྱིར།སྣང་བ་ཀུན་ལ་རང་གཟིར་བཏབ།།
ཞེས་བྱ་བ་དབྱིངས་ནི་སྔར་བསྟན་པ་ལྟར་ནང་གི་རྒྱུ་རྐྱེན་ལས་སྣང་བ་ཡིན་པས།གཟུགས་སོགས་སྣང་བ་ཐམས་ཅད་དེ་དང་བསྲེས་ལ་ཐ་དད་མེད་པར་ཉམས་སུ་བླང་ངོ་།།སྣང་བ་ལོགས་སུ་བཞག་དབྱིངས་ཀྱི་འབར་བ
ཟླ་ཉི་འོད་འཇའ་ཚོན་ཐིག་ལེ་སྐུ་སྣང་།ལོགས་གཅིག་ཏུ་བཞག་པས་མི་ཡོད་ངོ་།།རིག་པ་བརྟན་པར་བྱ་བའི་ཕྱིར།།ངོ་བོ་ཉིད་ནི་རྣལ་དུ་དབབ།།ཅེས་པ་ནི།རིག་པའི་དབྱེ་བ་ལྔ་ལ་མཁས་ཤིང་རྡོ་རྗེ་ལུ་གུ་རྒྱུད་
ལྟང་བྱིངས་དང་འབྲེལ་བ་དང་རྩ་བར་ནས་བརྒྱུད་དེ་ཤར་བ་དང་།ཤར་བ་དང་པོ་རྒྱང་ཞགས་མིག་གི་ཆུ་ལ་ཤར་ཞིང་།དེ་ནས་ཕྱི་ནམ་མཁར་སྣང་བས་དབྱིབས་དང་ཁ་དོག་དུ་མར་སྣང་བར་ཟད་ཀྱི།ཁོ་རང་ནི་དང་པོ་ནས་ཐ
མའི་བར་དུ་མི་འགྱུར་ཞིང་ཐམས་ཅད་འགྲེ་ཡང་ཐམས་ཅད་ཀྱིས་མ་གོས་པ་ཡིན་པ་དེ་གོ་བར་བྱའོ།།ལྟ་བ་བསྟན་པར་བྱ་བའི་ཕྱིར།།དྲག་ཏུ་ལུ་གུ་རྒྱུད་ལ་གཟིར།།ཞེས་པ་ནི།སྣང་སྟོང་དབྱེར་མེད་ལ་མིག་ལ་སོགས།།
པའི་དབང་པོ་ཡུལ་དང་ཡུལ་ཅན།ཤེས་པ་ཐམས་ཅད་བཞག་པ་ནི།གང་གི་ཡང་མཐར་མ་ལྷུང་བ་ཉིད་ཡིན་ཏེ།གཞན་དང་ལུ་གུ་ཆུད་ཀྱི་ལྟ་བ་གཉིས་གཅིག་པོ་མ་ཡོར་སོ་སོར་བཞག།གཅིག་ཟུང་འཇུག་ཏུ།།

བྱེད་པ་ནི་མ་ཡིན་ནོ།།ཤེས་པ་བརྟན་པར་བྱ་བའི་ཕྱིར།།རིག་པ་དབྱིངས་སུ་བཙོན་དུ་གཟུང་།།ཞེས་པ་ནི་སྔར་བསྒོམས་པའི་གནད་བསྟན་པ་དེ་ཡིན་ནོ།།ལུས་ནི་བརྟན་པར་བྱ་བའི་
ཕྱིར།།འདུག་སྟངས་རྣམས་ལ་རང་ལུས་སྦྱང་།།ངག་ནི་བརྟན་པར་བྱ་བའི་ཕྱིར།།རྟག་ཏུ་ལྐུགས་པ་ལྟ་བུར་གནས།།སེམས་ནི་བརྟན་པར་བྱ་བའི་ཕྱིར།།རྟག་ཏུ་ལུ་གུ་རྒྱུད་ལ་ལྟ།།ཞེས་པ་ནི།ལུས
དགྲ་ཡིད་ཀྱིས་འཇིག་རྟེན་གྱི་བྱ་བ་གཞན་རྒྱབ་ཏུ་ལིད་ཀྱིས་བསྒྱུར་ལ་ཉམས་སུ་བླང་བར་བསྟན་པ་ཡིན་གྱི།དགེ་བ་བཅད་ནས་མི་དགེ་བའི་ལུས་ངག་ཡིད་གསུམ་རང་དགར་འཇོག་པ་ནི་མ་ཡིན་ནོ།།།སྣང་བའི་འཁྲུལ་པ
རྒྱུརྒྱུན་བཅད་ཕྱིར།།སྟོང་པ་ཉིད་ལ་གོམས་པར་བྱ།།ཞེས་པ་ནི།སྟོང་གཟུགས་དབྱིངས་རིག་གི་སྣང་བ་ནས་ཆོས་དང་ཆོས་ཉིད་ཡིད་ལ་སྣང་བའི་བར་ཐམས་ཅད་སྤྲོས་བྲལ་སྟོང་ཞིང་མ་འགགས་པར་སྤྱད་དགོས་ཀྱི།།
སྟོང་གཟུགས་འདི་བདེན་གྱི་སངས་རྒྱས་འདི་རང་ཡིན་ལ་སྣང་བ་འདི་ཡང་ཡེ་ཤེས་ཡིན་པས་འདི་ལ་ཞེན་པ་གྱིས་བྱས་ཀྱང་མི་ཕན་པའི་དོན་ནོ།།མདོར་བསྡུས་ན་རྣམ་པ་ཀུན་གྱི་མཆོག་དང་ལྡན་པའི་སྟོང་པ་ཉིད་མངོན་དུ་བྱ་བའི
ཕྱིར་འདི་ཐམས་ཅད་བརྗོད་པ་ཡིན་ནོ།།དེའི་ལམ་གྱི་དྲོད་ཚད་འཛིན་པ་ལ་རྟགས་དང་ཚད་བཤད་པ་ནི་གལ་ཆེའོ།།དེ་ཡང་ཕྱི་དྲརྣལ་འབྱོར་པ་ལ་གཞན་གྱིས་མཐོང་བ་དང་།རང་གིས་ནང་ནས་རྟོགས་པ་ལ་དབང་ཐོབ

མ་ཐོབ་ཀྱི་ཚད་དང་།དབྱིངས་རེག་གི་སྣང་ཆའི་རྟགས་གསུམ་འཛོམ་མ་འཛོམ་ལྟ་བ་གལ་ཆེའོ།།དེ་གསུམ་མ་འཛེམ་ན་སྟོང་གཟུགས་ཀྱི་ལྷ་མང་ཡང་མི་ཕན།།ཤེས་རབ་ཆེ་ཡང་མི་ཕན།ལུས་ལ་རྫུ་འཕྲུལ
བྱུང་ཡང་མི་ཕན་ནོ།།རྒྱ་ཆེ་བར་རྒྱུད་གདམས་ངག་ལས་གསུངས་ཀྱང་མ་སྨོས་སོ།།འདི་ལྟར་ཉམས་སུ་ལེན་པའི་གནད་མགོ་བར།ལ་ལ་རྫོགས་ཆེན་བྱེར་མེད་དུ་བཤད་ཟེར་ནས་ལུས་ངག་ཉོན་མོངས་དང་
དགར་འཇོག་པ་དང་།ལ་ལ་དགེ་སྡིག་ལ་ཕན་གནོད་མེད་ཟེར་ནས་སྡིག་སྤྱོད་དགེ་བ་སྦྱར་བ་དང་།ལ་ལ་སྟོང་གཟུགས་དབྱིངས་རིག་མཐོང་བས་སངས་རྒྱས་ཡིན་ཟེར་ནས་ཐམས་ཅད་མཁྱེན་པའི་ཤེས་རང་ལ།
དམོད་པ་དང་།གཞན་ཡང་སྟོང་པ་ཉིད་བསམ་དུ་མེད་ཟེར་ནས་གཏི་མུག་ཏུ་འཇོག་པ་དང་།ལ་ལ་སངས་རྒྱས་ཀྱི་རྒྱུད་རེག་བྱ་དང་རྟོག་གེ་ཡང་ཡིན་ཟེར་ནས་སྟོང་པ་ཉིད་ལ་གཤེ་བ་དང་།ལ་ལ་སྟོང་པ་རྐྱང་གིས་
སསངས་རྒྱས་ཐོབ་ཟེར་ནས་རང་འཇིག་རྟེན་གྱི་དངོས་པོ་ལ་སྤྱོད་པ་དང་།མདོར་ན་ཕྱོགས་རེ་ལ་ཞེན་པ་དཔག་ཏུ་མེད་པ་ཡོད་ཀྱང་།དེ་ཐམས་ཅད་ལོག་ལྟ་དང་འཇིག་ཚོགས་དང་མཐར་འཛིན་དང་།མ་རིག་པའི་སྐོར
བཟློག་རྐྱང་པ་ཡིན་པས་བདུད་ཀྱིས་ཟིན་པ་ཡིན་ནོ།།བར་སྐབས་ཀྱི་ཚིགས་སུ་བཅད་པ་རྩ་བ་དྲུག་པ་ནི།འདི་བརྗོད་ཐབས་དང་ཤེས་རབ་དབྱེར་མེད་བརྩོན་འགྲུས་ལྡན།།སྤངས་ཐོབ་བྲལ་གང་རྣམ་ཀུན་མཆོག།

ལྡན་དེ་ཐོབ་བྱ།།གཞན་ལ་ཚིག་ངན་བརྗོད་མིན་ལོག་པར་མཐོང་གྱུར་ནས།།ངེད་ལ་ཟེར་ཅིང་ལྟ་ངན་ཞུགས་ཏེ་ལེན་པ་བྱུང་སྲིད་ན།།བཟོད་པར་མཛོད་ཅིག་དེས་ཀྱང་སེམས་མ་ཞིན
དམྱལ་བར་སོང་།།མཐའ་བྲལ་ཐབས་ཀྱིས་བརྒྱན་པ་རང་བྱུང་རྣམས་ཀྱི་དགོངས་པ་ཡིན།།བཞི་པ་འབྲས་བུ་ནི་སྐུ་གསུམ་གཞི་ལ་བཞུགས་པ།།ངོ་བོ་རང་བཞིན་ཐུགས་རྗེ་གསུམ།དེས་ལམ་དུ་བྱས་པ།
དེ་གསུམ་གྱི་བྱ་བ་ཅི་ཡོད་གྱི་བར་ཡིན་ལ།དེ་འབྲས་བུར་གྱུར་པ་ཐམས་ཅད་ཀྱི་འཁྲུལ་པ་དག་པ་ཡིན་པས་གཞུང་རྣམས་ནས་རྒྱ་ཆེར་གསུངས་པ་འདིར་མ་སྤྲོས་སོ།།དེ་རྣམས་འདིར་འཕྲོས་པ་བཤད་པ་ཡིན་ནོ།།
དེ་ལྟར་བསྟན་ཅིང་ཤེས་ནས་ཉམས་སུ་ལེན་པ་ནི།།རྟག་ཏུ་ཁྱིམ་མེད་རི་ཁྲོད་འགྲིམ།།ཞེས་བྱ་བ་ནི་བྱ་བ་བཏང་ནས་དབེན་པ་བརྟེན་པའོ།།མཚན་དུས་རང་གི་གནས་ཁང་དུ།།ཉིན་མོ་བཞིན་དུ་ལྟ་ཞིང་བརྟག།
ཅེས་པ་ནི་མུན་པའི་རྣལ་འབྱོར་ཏེ།རྒྱ་མཚོ་ཨར་གཏད་ཀྱི་གནད་ཤེས་པར་བྱས་ལ་བསྒོམ་ནོ།།ཉིན་པར་རི་ཁྲོད་གཅན་གཟན་བཞིན།།ཞེས་པ་ནི།གང་ལའང་མི་འཇིགས་པའོ།།དེ་ལྟར་བྱེད་པའི་སྐྱེས་བུ།
ནི།།སངས་རྒྱས་ཀུན་ཏུ་བཟང་པོ་དང་།།རྡོ་རྗེ་སེམས་དཔའ་ཞེས་བྱའོ།།ཞེས་པས་ཉམས་སུ་བྱུང་བ་ག་ལ་ཆེའོ།།དེ་ནས་སྣང་བ་གོང་འཕེལ་རིམ་པས་འབྱུང་བའི་གཞུང་དང་རྟགས་ཚད་རྣམས་རིམ་པས་སྦྱར

ལ་ལྷའོ།།རིག་པ་མངོན་སུམ་གྱི་དོན་བསྟན་པ་སྟེ་དགུ་པའོ།།།།དེ་མན་ཆོད་ནི་རིག་པའི་རྒྱབ་རྟེན་དང་འགལ་བ་བསྡུས་པ་དང་།གཞན་དོན་བསྡུས་པ་དང་།རིག་པ་བསྡུས་པ་དང་།སྐུ་གསུམ་བསྡུས་པ་དང་།
ལྷ་སྤྱོད་བསྡུས་པ་དང་།ཉག་གཅིག་བསྡུས་པ་དང་།དགེ་སྡིག་བསྡུས་པ་རྣམས་ནི་རིག་པ་རྡོ་རྗེ་ལུ་གུ་རྒྱུད་ལ་ངེས་ཤེས་བསྐྱེད་པའི་རྒྱབ་རྟེན་ཡིན་པས།རྩ་བ་དང་།བི་མེ་ལའི་འགྲེལ་པ་གཉིས་སྦྱར་ལ་བཤད་དོ།།།
སྤྱིའི་དོན་གོ་བར་བྱེད་པ་ལ་དུང་ཡིག་ཅན་གལ་ཆེའོ།།བསྟན་པའི་བུ་གཅིག་ནི་བཅངས་པས་ཡོན་ཏན་འབྱུང་བའོ།།མདོར་ན་རྒྱུད་བཅུ་བདུན་འགྲེལ་པ་གདམས་ངག་དང་བཅས་པ་དང་།མན་ངག་བརྒྱ་དང་བཅུ་དགུ་པོ་
རྣམས་ལ་ལྟའོ།།སྤྲོས་པ་མེད་པ་རྣམས་ལ་ཁྲིད་ཡིག་འདི་དང་།ཟངས་ཡིག་ཅན་རྩ་བ་དང་།འགྲེལ་པ་དུམ་བུ་གཉིས་པ་དེ་དང་།རྟགས་དང་ཚད་རྣམས་ཀྱིས་ཆོག་གོ།།གཞན་ལ་སྟོན་ན་དབང་རྣམས་དགོས་སོ།།
ཡན་ལག་ཁྲེགས་ཆོད་བདུན་པ་དང་།ཁྱུད་ཆེན་དང་།པྲ་ཁྲིད་ཡོད་ན་བཟང་།དུས་གཅིག་མཉམ་སྦྱོར་དང་།རྣམ་རྟོག་ཕོག་བརྫིས་གཉིས་ཀྱང་ཉམས་ལེན་གྱི་གྲོགས་སུ་འགྲོའོ།།ཟངས་ཡིག་ཅན་མའི་ཁྲིད་ཀྱི་
རིམ་པ་དུམ་བུ་བཅུང་རྫོགས་སོ།།རྒྱལ་བས་གསུངས་པའི་དམ་ཆོས་ཀུན་གྱི་བཅུད།།ལུང་དང་རྟོགས་པར་འབྲེལ་བ་གསང་སྔགས་དོན།།རྫོགས་རིམ་སྙིང་ཕྱུང་མངོན་ཡུམ་ལྟ་བའི་གནད།།མན་ངག་དེབས་དང་མཐུན

པར་བདག་གིས་བསྡེབས།།ཡི་གེ་རྣམས་ལ་བལྟས་པའི་རྟོག་དཔྱོད་མིན།།བདག་ནི་བི་མ་ལ་ཡིས་བྱིན་གྱིས་བརླབས།།ཀརྨའི་ཡང་དགོན་དབེན་པར་འདུག་པའི་ཚེ།།ནམ་ལངས
དུས་མཐར་ཤར་གྱི་ཕྱོགས་རོལ་ནས།།ལྟ་བས་མི་ངོམས་འོད་ཀྱིས་མཛེས་པ་ནི།།མངོན་སུམ་ལྟར་སྣང་བདག་གི་མཛོད་སྤུར་ཐིམ།།དེ་ནས་འབད་མེད་གནད་འདི་ཐམས་ཅད་གོ།།འདི་ནི་ཆོས་ཀུན་མཐུན་ཞིང་
ཁྱད་པར་དུ།།མངོན་སུམ་རིག་པའི་ཁྱད་ཀྱིས་འཕགས་པ་ཡིན།།དེ་ལྟར་ཡི་གེར་བཀོད་པ་མི་འོས་ཀྱང་།།ཉམས་སུ་ལེན་དང་གཞན་ལ་ཕན་བྱེད་པའི།།སྐྱེས་ཆེན་དུ་མས་བསྐུལ་ནས་སྦྱར་བ་ཡིན།།དགེ་བས
ཆོས་ཀུན་ཟད་སར་ཕྱིན་གྱུར་ཅིག།རང་བྱུང་རྡོ་རྗེས་རང་བྱུང་གི།།ཡེ་ཤེས་མངོན་སྟོན་ཡི་གེ་སྦར།།ལུང་དོན་བཤད་ན་ཟད་པ་མེད།།སྤྲོས་པ་ཆོད་ན་ཉམས་སུ་ལོངས།།བྱ་ལོ་ཟླ་བ་དྲུག་པ་ལ་སྦྱར་བའོ།།གདམས་དག་འདི
ཤེས་མིན་མི་ཤེས་མིན་རྣམ་ལ་སྦ་བར་བྱས་ལ།སྐལ་ལྡན་ཉམས་ལེན་བྱེད་པ་རྣམས་ལ་བསྟན་པར་བྱའོ།།དམ་ཚིག་དང་ལྡན་པ་རྣམས་ལ་བཀའ་སྲུང་རྣམས་ཀྱིས་བཀའ་ཁྲོལ་ལ་སྟོང་གྲོགས་མཛོད་ཅིག།དམ་མེད་ལོག་པར
ལྟ་བ་རྣམས་ལ་ཆད་པ་འབབ་བོ།།བཀྲ་ཤིས་དཔལ་འབར་ཡེ་ཤེས་རྒྱས་འབར་འཛམ་གླིང་མཛེས་པའི་རྒྱན་དུ་ཤོག།